Doi tineri șoferi băuți, prinși dintr-un foc de polițiști: unul a intrat cu mașina într-un gard și a fugit, iar al doilea a venit să îl ia. Foto: europafm.ro

Multă inconștiență

Doi tineri verișori care s-au urcat la volan deși erau băuți au fost prinși de polițiști în aceeași mașină, după ce unul dintre ei a intrat violent cu autoturismul pe care îl conducea într-un gard și a fugit, după care și-a chemat verișorul să îl ia. Acesta a venit și el la volanul unei mașini, deși și el băuse. Este din păcate încă un caz cât se poate de relevant privind inconștiența multora dintre cei care conduc pe șoselele din județ, fapt care se vede și în statisticile privind accidentele grave de la noi.

Trezit din somn de mașina care a intrat violent în gardul său

În noaptea de 17 spre 18 ianuarie, în jurul orei 1.00, patrula de serviciu din cadrul Secției Rurale Marginea a primit un apel la 112 de la Volovăț, un localnic sesizând că a fost trezit de un zgomot puternic, iar când a ieșit afară a găsit un autoturism izbit în poarta de acces de la imobilul său.

Polițiștii deplasați la fața locului au găsit un Ford Focus cu multiple avarii, oprit într-un capăt de pod. Pe partea carosabilă, cât și în curtea imobilului, au fost identificate mai multe elemente de caroserie provenite de la autoturism, inclusiv roata și aripa dreapta față. Șoferul plecase de la fața locului imediat după impact.

Polițiștii care au acționat în acest caz s-au mișcat repede și eficient. S-au demarat imediat verificări și a rezultat că este foarte probabil ca la volan să se fi aflat un tânăr în vârstă de 20 de ani, din comuna Burla.

Inițial, suspectul a fost căutat acasă, însă au fost dispuse și filtre rutiere.

În jurul orei 1.40 din noapte, pe un drum comunal neclasificat din Burla, a fost oprit pentru control un VW Passat.

În mașină erau doi tineri. Cel de la volan era Viorel R., în vârstă de 20 de ani, din Burla, iar pasager pe bancheta din spate era Petru Pleșa, în vârstă de 20 de ani, tot localnic, suspectul căutat pentru accidentul cu pagube materiale de la Volovăț.

Audiat, acesta din urmă a recunoscut că a fost implicat în accidentul de la Volovăț și a motivat că a plecat de la fața locului din cauză că s-a speriat. Acesta l-a chemat să îl ia de la Volovăț pe verișorul său.

În urma verificării cu aparatul etilotest a rezultat că tânărul implicat în accidentul de la Volovăț are o concentrație de 0,75 miligrame per litru alcool pur în aerul expirat, în timp ce verișorul venit să îi ia avea concentrația de 0,45 mg/l alcool pur în aerul expirat, tot peste limita pentru care se întocmește dosar penal.

Ambii tineri au fost duși de polițiști la Spitalul Municipal Rădăuți, unde li s-au recoltat câte două probe biologice pentru stabilirea alcoolemiei în sânge.

Pe numele ambilor au fost deschise dosare penale pentru comiterea infracțiunii de conducere sub influența băuturilor alcoolice.

A scăpat nevătămat și a fugit din mașina care a rupt un stâlp de beton și un gard, fiind avariată 80%

Cu o seară înainte de cazul amintit mai sus, un bărbat din municipiul Câmpulung Moldovenesc a lăsat prăpăd în urmă, în comuna Vama, după ce și-a scăpat mașina de sub control. Autoturismul a pus la pământ un stâlp de beton și gardul unei gospodării, polițiștii ajunși la fața locului constatând că mașina este distrusă în proporție de aproximativ 80%. Surpriză însă, nici urmă de șofer, care a ieșit pe propriile picioare și a plecat.

În noaptea de 16 spre 17 ianuarie, în jurul orei 2.00, polițiștii de la Secția Rurală Vama au primit un apel la 112 prin care erau sesizați de o femeie din Vama că în apropiere de casa sa a avut loc un accident rutier, iar curentul electric s-a întrerupt.

Polițiștii deplasați la fața locului au găsit Opelul Astra grav avariat, în curtea unei case. Șoferul nu era nici în mașină și nici în apropierea acesteia.

O porțiune de gard de aproximativ 30 metri de la locuința unei localnice în vârstă de 65 de ani era pusă la pământ.

La fața locului au ajuns și pompierii cu echipaj SMURD, fiind solicitați și angajați ai DELGAZ, care au intervenit pentru remedierea avariilor la rețeaua electrică, una majoră.

Stabilirea identității șoferului nu a fost dificilă, acesta având actele în mașină. Totuși, polițiștii de la Vama nu au reușit să se miște la fel de eficient.

Abia în seara zilei de 17 ianuarie, șoferul, Ilie N., în vârstă de 32 de ani, din municipiul Câmpulung Moldovenesc, a anunțat poliția că a fost implicat în evenimentul rutier de dimineață. Acesta s-a încadrat însă în termenul legal de 24 de ore pentru anunțarea unui eveniment rutier fără victime. La ora la care a fost testat, acesta avea alcoolemie 0.

Conform legii, în cazul accidentelor fără victime plecarea de la fața locului nu este infracțiune, ceea ce face ca mulți șoferi să scape foarte ușor după incidente totuși grave. Pe de alt parte, polițiștii îi pot căuta și depista pentru a stabili dacă nu cumva au plecat pentru că aveau ceva de ascuns.

În acest caz, conducătorul auto a scăpat doar cu o amendă.

Până la urmă, cel mai important este că după acest accident violent de la Vama nu au fost victime, mai rămânând de rezolvat doar problema acoperirii pagubelor.